Denne weekend blev semifinalerne skudt i gang i årets slutspil i Floorball-ligaerne for herrer og damer. På hjemmebane tog herrerne fra Brønderslev Hot Shots imod AaB Floorball både lørdag og søndag. Begge kampe endte med overbevisende sejre til Brønderslev Hot Shots. I semifinalerne spilles der bedst af fem kampe. Dermed kan Brønderslev spille sig i finalen med en sejr næste gang de to hold tørner sammen. Det sker den 7. april i Aalborg Stadionhal. Også herrerne fra Frederikshavn Bulldogs var i kamp i weekenden. De mødte Rødovre FC i to semifinalekampe, som Rødovre vandt. Dermed skal Bulldogs vinde den næste kamp for at have en chance for en finaleplads. Kvindeligaen tog ligeledes hul på semifinalekampene denne weekend. Her spilles der bedst af tre kampe, og de nordjyske hold er kommet godt fra start. Kvinderne fra FC Outlaws slog på udebane ÅFS Floorball med 0-6. På hjemmebane slog kvinderne fra AaB Floorball ligeledes Rødovre FC.

Opsummering:
Flere nordjyske floorballhold har i weekenden været i kamp i semifinaleserien.